b'\n_START_ARTICLE_\nSinestezija\n_START_PARAGRAPH_\nSinestezija (starogr\xc4\x8dki syn (ujedinjene) + aesthesis (osjeti); ujedinjenje osjeta) je spontana subjektivna asocijacija raznorodnih osjeta izazvana izravnim do\xc5\xbeivljavanjem samo jednoga od njih; u\xc4\x8denje i osje\xc4\x87aj po kojem se ono \xc5\xa1to opa\xc5\xbeamo svojim osjetilima mo\xc5\xbee mije\xc5\xa1ati (mirisi imaju oblik, boje, zvukove...). U knji\xc5\xbeevnosti sinestezija predstavlja stilsku figuru povezivanja slika koje ne potje\xc4\x8du od istoga osjetila (npr. meko plavetnilo).\n_START_SECTION_\nNeuropsiholo\xc5\xa1ki fenomen\n_START_PARAGRAPH_\nSinestezija ili \'ujedinjenje osjetila\' se odnosi na fenomen kojega do\xc5\xbeivljavaju odre\xc4\x91ene osobe, sinestete, kod kojih dolazi naizgled do povezivanja osjetila razli\xc4\x8ditih modaliteta. Tako npr. uz zvu\xc4\x8dne podra\xc5\xbeaje, sinestete mogu imati vizualna iskustva poput boja ili oblika. Mogu\xc4\x87e je i obrnuto, vizualni podra\xc5\xbeaji izazivaju zvu\xc4\x8dna ili mirisna iskustva. Druge kombinacije su isto izra\xc5\xbeene. Na primjer, postoje osobe kod kojih svaka rije\xc4\x8d ima odre\xc4\x91eni okus. Jedan od naj\xc4\x8de\xc5\xa1\xc4\x87ih oblika sinestezije je tzv. grafem-boja sinestezija kod koje svako slovo ili znamenka ima odre\xc4\x91enu boju. Npr. "A" kod takvih sinesteta vrlo \xc4\x8desto izaziva percepciju crvene boje. Sljede\xc4\x87a slika pokazuje jedan stvarni primjer sinestetskih asocijacija:_NEWLINE_Sinestezija nije jednostavna asocijacija pojmova kao npr. crvena boja povezana sa pojmom srca ili \xc5\xbeuta sa limunom. Sinesteti izjavljuju da vide sinestetske boje jednako realisti\xc4\x8dno kao i prave boje, i sli\xc4\x8dni visoki nivo realiteta va\xc5\xbei za sve druge sinestetske modalitete. Pri tome sinesteti potpuno dobro razlikuju podra\xc5\xbeaje koji dolaze iz okoline i onih koji dolaze iz "njihove glave". Dakle, sinesteti nisu psihoti\xc4\x8dni, t.j., mentalno su potpuno zdravi._NEWLINE_Zadnjih godina je do\xc5\xa1lo do procvata istra\xc5\xbeivanja sinestezije koja su, izme\xc4\x91u ostalog, uspje\xc5\xa1no pokazala da sinestetska iskustva stvarno postoje. Tako npr. grafem-boja sinestezija izaziva aktivaciju mozga u upravo onim podru\xc4\x8djima za koja se zna da su odgovorna za percepciju stvarnih boja (npr. vizuelno podru\xc4\x8dje V4/V8). Isto tako, sinestezijom izazvane boje imaju karakteristike oponentnih boja: crvena se natje\xc4\x8de sa zelenom a plava sa \xc5\xbeutom, \xc5\xa1to nije slu\xc4\x8daj za obi\xc4\x8dne asocijacije oblika i boje (npr. \xc5\xbeuti limun). Obzirom da se procesiranje oponentnih boja odvija u vizualnim podru\xc4\x8djima, ti rezultati nude znanstvene dokaze da sinesteti do\xc5\xbeivljavaju stvarna perceptivna iskustva--to\xc4\x8dno onako kako to i sami tvrde._NEWLINE_Ustvr\xc4\x91eno je isto tako da je \xc4\x8desto, ako ne i u svim slu\xc4\x8dajevima, sinestezija izazvana zna\xc4\x8denjem podra\xc5\xbeaja a ne fizikalnim karakteristikama podra\xc5\xbeaja. Tako na primjer isti fizikalni podra\xc5\xbeaj mo\xc5\xbee izazvati razli\xc4\x8dite asocijacije ovisno o tome kako je podra\xc5\xbeaj interpretiran. Npr. kru\xc5\xbeni oblik se mo\xc5\xbee interpretirati kao slovo "O", ali i kao nula, ovisno da li je prikazan u kontekstu slova ili brojki. Ta su istra\xc5\xbeivanja sugerirala da bi zapravo preciznije ime bilo za taj fenomen ideastezija, \xc5\xa1to prevedeno sa starogr\xc4\x8dkog zna\xc4\x8di osje\xc4\x87anje ideja ili percipiranje pojmova._NEWLINE_Procjene ka\xc5\xbeu da na svakih 200 do 500 osoba dolazi jedan sinestet. Sinestezija je djelomi\xc4\x8dno uvjetovana i genetski jer \xc4\x8desto takva iskustva ima vi\xc5\xa1e \xc4\x8dlanova jedne obitelji. Sinesteta koji otvoreno pri\xc4\x8da o svojim iskustvima \xc4\x87e \xc4\x8desto na\xc4\x87i ro\xc4\x91aka koji je isto sinesteta. U toku su istra\xc5\xbeivanja koja poku\xc5\xa1avaju identificirati odgovorne gene._NEWLINE_Mnoge kreativne i poznate osobe su bile sinestete, kao npr. slikar Kandinsky ili fizi\xc4\x8dar Feynman._NEWLINE_Ve\xc4\x87ina sinesteta nisu u potpunosti informirani o svojem statusu. Mnogi uop\xc4\x87e nisu svjesni da su posebni jer sa drugima ne dijele svoja iskustva vjeruju\xc4\x87i da svaka druga osoba ima identi\xc4\x8dna ili sli\xc4\x8dna iskustva. \xc4\x8cesto su vrlo iznena\xc4\x91eni kada saznaju da to nije slu\xc4\x8daj. Drugi pak nalete na nerazumijevanje okoline kada poku\xc5\xa1aju objasniti \xc5\xa1to im se de\xc5\xa1ava. Neinformirana okolina ih \xc4\x8desto smatra \xc4\x8dudnima i ne prihva\xc4\x87a olako njihov status zbog \xc4\x8dega se doti\xc4\x8dni ustru\xc4\x8davaju od daljnjeg komuniciranja, \xc4\x8duvaju\xc4\x87i svoja iskustva samo za sebe. Ve\xc4\x87ini, termin "sinestezija" vjerojatno uop\xc4\x87e nije poznat._NEWLINE_Sinestezija je donekle povezana sa autizmom. Vjerojatnije je da \xc4\x87e autisti\xc4\x8dna osoba imati sinestetska iskustva nego \xc5\xa1to je to slu\xc5\xa1aj za neautisti\xc4\x8dne osobe._NEWLINE_Jedan interesantan oblik sinestezije je ordinalna personifikacija pri \xc4\x8demu, naj\xc4\x8de\xc5\xa1\xc4\x87e, brojevi imaju karakteristike osoba. Tako npr. broj jedan mo\xc5\xbee biti veseo a broj dva tu\xc5\xbean. Broj tri poku\xc5\xa1ava oraspolo\xc5\xbeiti dvojku dok je \xc4\x8detvorka sebi\xc4\x8dna i misli samo na sebe. Petica mo\xc5\xbee biti vo\xc4\x91a, i tako dalje._NEWLINE_Dani u tjednu i mjeseci u godini su isto tako \xc4\x8desto povezani sa sinestetskim iskustvima. Dani i mjeseci su obi\xc4\x8dno organizirani u fiksne prostorne odnose koji poma\xc5\xbeu sinestetima pri pam\xc4\x87enju npr. datuma jer slu\xc5\xbee kao efikasna mnemotehnika.'